KOMISIJAS LĒMUMS

(2006. gada 20. jūlijs)

par anketu dalībvalstu ziņojumiem par Direktīvas 1999/13/EK izpildi laikposmā no 2005. līdz 2007. gadam

(izziņots ar dokumenta numuru K(2006) 3274)

(2006/534/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1999. gada 11. marta Direktīvu 1999/13/EK par gaistošu organisko savienojumu emisijas ierobežošanu no organiskiem šķīdinātājiem noteiktos darbības veidos un iekārtās (1), un jo īpaši tās 11. panta 1. punktu,

tā kā:

Dalībvalstis ir sagatavojušas ziņojumus par minētās direktīvas izpildi laikposmā no 2003. gada 1. janvāra līdz 2004. gada 31. decembrim saskaņā ar Komisijas Lēmumu 2002/529/EK (2) .

Otrajā ziņojumā jāaptver laikposms no 2005. gada 1. janvāra līdz 2007. gada 31. decembrim.

IR PIEŅĒMUSI ŠO LĒMUMU.

1. pants

Dalībvalstis izmanto šā lēmuma pielikumā sniegto anketu, lai par laikposmu no 2005. gada 1. janvāra līdz 2007. gada 31. decembrim sagatavotu ziņojumus, kuri jāiesniedz Komisijai atbilstīgi Direktīvas 1999/13/EK 11. panta 1. punktam.

2. pants

Šis lēmums ir adresēts dalībvalstīm.

(1) OV L 85, 29.3.1999., 1. lpp. Direktīvā jaunākie grozījumi izdarīti ar Eiropas Parlamenta un Padomes Direktīvu 2004/42/EK (OV L 143, 30.4.2004., 87. lpp.).

(2) OV L 172, 2.7.2002., 57. lpp.

(3) OV L 377, 31.12.1991., 48. lpp. Direktīvā grozījumi izdarīti ar Eiropas Parlamenta un Padomes Regulu (EK) Nr. 1882/2003 (OV L 284, 31.10.2003., 1. lpp.).

PIELIKUMS

Anketa par to, kā laikposmā no 2005. līdz 2007. gadam izpilda direktīvu 1999/13/EK par gaistošu organisko savienojumu emisijas ierobežošanu no organiskiem šķīdinātājiem noteiktos darbības veidos un iekārtās

Ieteikumi, lai atbildētu uz turpmāk minētajiem jautājumiem.

Atbildēm jābūt īsām un iespējami precīzām.

Sniegtā informācija var ietvert reprezentatīvus datus, jo īpaši attiecībā uz iekārtu skaitu un veiktajiem pasākumiem, ar nosacījumu, ka tā ir pietiekama, lai pierādītu direktīvas prasību izpildi.

Ziņojumos, kuri attiecas uz laikposmiem pirms Direktīvas 1999/13/EK 4. pantā noteiktā termiņa, sniedzot informāciju par esošajām iekārtām, jāizmanto labākie pieejamie aprēķini par minētajiem laikposmiem.

Ja situācija nav mainījusies, var sniegt tikai norādes uz iepriekšējām atbildēm, lai gan tas nebūs iespējams dalībvalstīm, kurām šis ir pirmais pārskata laikposms. Ja ir notikušas izmaiņas, tās jāapkopo jaunā atbildē.

1. Vispārīgs apraksts

Kādi ir valsts tiesību aktu galvenie noteikumi, kas ir pieņemti atļauju vai reģistrācijas sistēmas izveidei, lai nodrošinātu atbilstību direktīvas prasībām? Lūdzu, sīki izklāstiet izmaiņas valsts tiesību aktos pārskata laikposmā attiecībā uz Direktīvu 1999/13/EK.

2. Iekārtas, uz kurām attiecas direktīva

Katrai no II A pielikuma divdesmit iedaļām, lūdzu, novērtējiet, cik iekārtas atbilst turpmāk izklāstītajām kategorijām (dalībvalstis, kuru tiesību aktos ir atšķirīga nozaru klasifikācija, var to izmantot, lai atbildētu uz šo jautājumu):

— visas esošās iekārtas, uz kurām attiecas direktīvas 2. panta 2. punkts, pārskata laikposma beigās,

— visas iekārtas, kuras kompetentā iestāde reģistrēja vai apstiprināja pārskata laikposmā,

— cik daudz no iepriekšējā ievilkumā minētajām iekārtām tika apstiprinātas vai reģistrētas saskaņā ar direktīvas 4. panta 4. punktu? (atbilde nav obligāta),

— uz cik daudzām no šīm iekārtām attiecas arī direktīva par piesārņojuma integrētu novēršanu un kontroli (IPPC direktīva)? (atbilde nav obligāta).

3. Operatora pamatsaistības

Kādi ir administratīvie noteikumi, kas ļauj kompetentajām iestādēm nodrošināt iekārtu darbību saskaņā ar 5. pantā izklāstītajiem vispārējiem principiem?

4. Esošās iekārtas

Cik esošo iekārtu ir apstiprinātas vai reģistrētas kā tādas, kas izmanto II B pielikumā minēto samazināšanas plānu, saskaņā ar 4. panta 3. punktu?

5. Visas iekārtas

5.1. Atbilstīgi 5. panta 3. punkta a) apakšpunktam dalībvalstis ziņo Komisijai par izņēmumiem attiecībā uz difūzo emisiju robežvērtību piemērošanu. — Vai ir bijuši izņēmumi? — Kā šajos gadījumos pierāda, ka attiecīgajai iekārtai šī vērtība nebija tehniski un ekonomiski īstenojama? — Kā ņem vērā, ka nav gaidāms būtisks risks cilvēku veselībai vai videi?

5.2. Pamatojoties uz 5. panta 3. punkta b) apakšpunktu, darbības, ko nevar veikt slēgtos apstākļos, var atbrīvot no II A pielikumā paredzētās kontroles, ja šī iespēja ir nepārprotami norādīta šajā pielikumā. — Cik daudz operatoru ir izmantojuši šo iespēju un attiecībā uz cik iekārtām? — Kā tiek pierādīts, ka II B pielikumā minētais samazināšanas plāns nav tehniski un ekonomiski īstenojams? — Kā operators pierāda, ka attiecīgajās iekārtās izmanto vislabākos pieejamos tehniskos paņēmienus?

6. Valstu plāni

6.1. Vai dalībvalsts ir pieņēmusi lēmumu noteikt un īstenot valsts plānu saskaņā ar 6. pantu? (skat. Komisijas 2000. gada 6. septembris Lēmumu 2000/541/EK par kritērijiem valstu plānu novērtēšanai saskaņā ar Padomes Direktīvas 1999/13/EK 6. pantu (1)).

6.2. Uz cik daudzām iekārtām attiecas valsts plāns? Kāds ir emisijas samazināšanas mērķis, kas tiks sasniegts ar minēto plānu? Kāda ir pašreizējā kopējā emisija plānā ietvertām iekārtām? Kāda tā ir salīdzinājumā ar pagaidu samazināšanas mērķlielumu, kas attiecas uz šo pārskata laikposmu?

7. Aizstāšana

Ievērojot Komisijas sniegtos ieteikumus saskaņā ar 7. panta 1. punktu, kādā mērā tie tika ņemti vērā, izsniedzot atļaujas un formulējot vispārējus saistošus noteikumus (skat. 7. panta 2. punktu)?

8. Monitorings

8.1. Saistībā ar 8. panta 1. punktu, gadījumā, kad dalībvalsts uzliek par pienākumu operatoram reizi gadā iesniegt kompetentajai iestādei datus, kas tai ļauj pārbaudīt šīs direktīvas izpildi, lūdzu, norādiet, cik operatori nav snieguši kompetentajai iestādei vajadzīgos datus un par cik iekārtām? Kādus pasākumus veic kompetentā iestāde, lai nodrošinātu to, ka informācija tiek sniegta visīsākajā iespējamajā laikā?

8.2. Saistībā ar 8. panta 1. punktu, gadījumā, kad dalībvalsts ir ieviesusi pienākumu operatoram “pēc pieprasījuma” iesniegt datus kompetentajai iestādei, lai tā varētu pārbaudīt atbilstību minētajai direktīvai, lūdzu, norādiet, cik operatori ir snieguši kompetentajai iestādei vajadzīgos datus un par cik iekārtām?

8.3. Neierobežojot 8. panta 4. punktu un attiecībā uz 8. panta 3. punktu, kāds ir to iekārtu skaits, kurām mērījumus veic retāk nekā reizi gadā?

9. Neatbilstība

Saistībā ar 10. pantu:

— Cik operatoru ir pārkāpuši šīs direktīvas prasības?

— Kādus pasākumus veic, lai atjaunotu atbilstību “iespējami īsākā laikā”, kā paredzēts 10. panta a) punktā?

— Cik daudz reižu kompetentās iestādes ir apturējušas vai atsaukušas atļauju neatbilstības gadījumos, kā paredzēts 10. panta b) punktā?

10. Atbilstība emisijas robežvērtībām

10.1. Īsumā aprakstiet, kā tiek nodrošināta atbilstība emisijas robežvērtībām atgāzēs, difūzās emisijas vērtībām un pilnās emisijas vērtībām. Lūdzu, miniet piemērus pasākumiem, ar kādiem pārskata laikposmā nodrošināta atbilstība.

10.2. Kādas ir visizplatītākās procedūras un prakse attiecībā uz kompetento iestāžu veiktām regulārām pārbaudēm uz vietas? Ja šādas pārbaudes netiek veiktas, kā kompetentās iestādes pārbauda operatora sniegto informāciju?

11. Samazināšanas plāns

11.1. Kāda ir procedūra, lai nodrošinātu operatora ierosinātā samazināšanas plāna iespējami tuvāku atbilstību emisijām, kādas būtu radušās, piemērojot direktīvas II pielikumā noteiktos emisijas robežlielumus? Lūdzu, sniedziet informāciju par jūsu pieredzi, piemērojot samazināšanas plānu.

11.2. Ja izmanto II B pielikuma 2. punktā ieteikto samazināšanas plānu, lūdzu, atbildiet uz šādiem jautājumiem: 11.2.1. Kādas ir procedūras un darbības, lai aprēķinātu gada emisijas atskaites vērtību? 11.2.2. Kādas ir procedūras un darbības, lai aprēķinātu emisijas mērķlielumu? 11.2.3. Kādas ir darbības, lai nodrošinātu atbilstību emisijas mērķlielumam? Atbildes var būt īsas un tās var formulēt kā kopsavilkumu.

12. Šķīdinātāju apsaimniekošanas plāns

Kā operators pierāda atbilstību (šķīdinātāja apsaimniekošanas plāns vai tam līdzvērtīgs plāns) saskaņā ar 9. pantu?

13. Informācijas publiskošana

Kādas metodes izmanto, lai nodrošinātu, ka tiek piemērots 12. pants par publisku piekļuvi informācijai?

14. Saistība ar citiem kopienas dokumentiem

Kā dalībvalstis vērtē direktīvas efektivitāti, arī salīdzinājumā ar citiem Kopienas dokumentiem par vidi?

(1) OV L 230, 12.9.2000., 16. lpp.